ALLA บวกแรงเกือบ 3% เก็งกำไรงบฯ Q2/60 โตแกร่ง!
ALLA บวกเกือบ 3% เก็งกำไรงบ Q2/60 พุ่ง ล่าสุด ณ เวลา 10.30 น. ราคาอยู่ที่ 2.76 บาท บวก 0.08 บาท หรือ 2.99% สูงสุดที่ 2.76 บาท ต่ำสุดที่ 2.70 บาท มูลค่าซื้อขายที่ 22.53 ล้านบาท
20 ก.ค. 2560

ผู้สื่อข่าวรายงานว่า ราคาหุ้นบริษัท ออลล่า จำกัด (มหาชน) หรือ ALLA ณ เวลา 10.30 น. ราคาอยู่ที่ 2.76 บาท บวก 0.08 บาท หรือ 2.99% สูงสุดที่ 2.76 บาท ต่ำสุดที่ 2.70 บาท มูลค่าซื้อขายที่ 22.53 ล้านบาท ขณะที่ดัชนีตลาดหุ้นไทยโดยรวมบวก 0.04%

โดยราคาหุ้น ALLA ปรับตัวขึ้นแรงในวันนี้คาดว่าเกิดจากแรงเก็งกำไรผลประกอบการไตรมาส 2/60 ที่มีการคาดการณ์กันว่าจะออกมาเติบโตโดดเด่นจากไตรมาสก่อน
นายองอาจ ปัณฑุยากร ประธานเจ้าหน้าที่บริหาร ALLA เปิดเผยว่า แนวโน้มผลประกอบการไตรมาส 2/60 จะเติบโตค่อนข้างมากเมื่อเทียบกับช่วงไตรมาส 1/60 ที่มีรายได้ 105.39 ล้านบาท และมีกำไรสุทธิ 5.55 ล้านบาท เนื่องจากมีงานจำนวนมากที่เลื่อนการรับรู้รายได้มาจากไตรมาสแรกมาในไตรมาสนี้ และยังมีงานที่จะรับรู้ฯ เข้ามาตามแผนปกติด้วย
“ในช่วงไตรมาส 1/60 ที่ผ่านมาการรับรู้อาจจะมีการล่าช้าไปบ้างเพราะการรับรู้รายได้ของเราจะเกิดขึ้นก็ต่อเมื่อส่งมอบงานแล้วเสร็จ แต่ที่ผ่านมาไม่ได้ช้าที่เราแต่เป็นการล่าช้าในส่วนของงานโครงสร้างก่อนที่เราจะถึงงานส่วนของเรา แต่อย่างไรก็ตามยังถือว่าค่อนข้างดีเพราะงานในมือเรามีจำนวนมากขึ้นเรื่อยๆ และจะมีการรับรู้รายได้อย่างต่อเนื่อง” นายองอาจ กล่าว
สำหรับภาพรวมทั้งปีบริษัทฯยังคงมั่นใจว่ารายได้จะเติบไม่ต่ำกว่า 20% จากปีก่อนที่มีรายได้ 607.46 ล้านบาท กำไรสุทธิ 59.01 ล้านบาท โดยปัจจุบันบริษัทมีงานในมือ (Backlog) กว่า 300 ล้านบาท ซึ่งจะรับรู้ฯ เข้ามาเป็นรายได้ในปีนี้ราว 70-80% ในขณะเดียวกันยังมีงานใหม่เข้ามาอย่างต่อเนื่อง ซึ่งขณะนี้บริษัทมีงานที่อยู่ระหว่างประมูลกว่า 2,000 ล้านบาทที่จะทยอยรู้ผลในช่วงที่เหลือของปีนี้ โดยคาดหวังที่จะได้งานไม่ต่ำกว่า 20% ของมูลค่าที่ยื่นประมูลไป
 